CELEX: 32021D0607(02)
Language: mt
Date: 2021-06-02 00:00:00
Title: Deċiżjoni tal-Kummissjoni tat-2 ta’ Ġunju 2021 li tinnotifika lir-Repubblika tal-Ghana dwar il-possibbiltà li din tiġi identifikata bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat 2021/C 215 I/03

7.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  CI 215/6
               
            
         DEĊIŻJONI TAL-KUMMISSJONI
         tat-2 ta’ Ġunju 2021
         li tinnotifika lir-Repubblika tal-Ghana dwar il-possibbiltà li din tiġi identifikata bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat
         (2021/C 215 I/03)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (1), u b’mod partikolari l-Artikolu 32 tiegħu,
         Billi:
         1.   INTRODUZZJONI
         
         
                     (1)
                  
                  
                     Ir-Regolament (KE) Nru 1005/2008 (“ir-Regolament IUU”) jistabbilixxi sistema tal-Unjoni li tipprevjeni, tiskoraġġixxi u telimina s-sajd illegali, mhux irrappurtat u mhux irregolat (IUU).
                  
               
                     (2)
                  
                  
                     Il-Kapitolu VI tar-Regolament IUU jistabbilixxi l-proċedura għall-identifikazzjoni ta’ pajjiżi terzi li ma jikkooperawx fil-ġlieda kontra s-sajd IUU, il-proċeduri fir-rigward ta’ tali pajjiżi, l-istabbiliment ta’ lista ta’ tali pajjiżi, it-tneħħija minn dik il-lista, il-pubbliċità ta’ dik il-lista u kull miżura ta’ emerġenza.
                  
               
                     (3)
                  
                  
                     Skont l-Artikolu 31 tar-Regolament IUU, il-Kummissjoni Ewropea għandha tidentifika l-pajjiżi terzi li hija tqis bħala pajjiżi li ma jikkooperawx fil-ġlieda kontra s-sajd IUU. Pajjiż terz jista’ jiġi identifikat bħala pajjiż terz li ma jikkooperax jekk jonqos milli jaqdi d-dmirijiet tiegħu skont id-dritt internazzjonali bħala Stat tal-bandiera, tal-port, Stat kostali jew tas-suq, biex jieħu azzjoni sabiex jipprevjeni, jiskoraġġixxi u jelimina s-sajd IUU.
                  
               
                     (4)
                  
                  
                     Qabel tidentifika lil pajjiżi terzi bħala li ma jikkooperawx skont l-Artikolu 31 tar-Regolament IUU, il-Kummissjoni għandha l-ewwel tinnotifika lil dawk il-pajjiżi terzi dwar il-possibbiltà li jiġu identifikati bħala pajjiżi li ma jikkooperawx f’konformità mal-Artikolu 32 ta’ dak ir-Regolament. Din in-notifika hija ta’ natura preliminari.
                  
               
                     (5)
                  
                  
                     In-notifika ta’ pajjiżi terzi dwar il-possibbiltà li jiġu identifikati bħala pajjiżi li ma jikkooperawx għandha tkun ibbażata wkoll fuq il-kriterji stabbiliti fl-Artikolu 31 tar-Regolament IUU. Il-Kummissjoni trid tqis ukoll il-proċeduri kollha stabbiliti fl-Artikolu 32 tar-Regolament IUU fir-rigward tal-pajjiżi terzi notifikati. B’mod partikolari, fin-notifika, il-Kummissjoni trid tinkludi informazzjoni dwar il-fatti u r-raġunijiet essenzjali għall-identifikazzjoni, kif ukoll tagħti l-opportunità lill-pajjiżi terzi kkonċernati li jirrispondu u jipprovdu evidenza li tikkontradixxi l-identifikazzjoni jew, fejn ikun xieraq, jipprovdu pjan ta’ azzjoni u l-miżuri li qed jieħdu biex is-sitwazzjoni tittejjeb u tiġi rettifikata. Il-Kummissjoni għandha tagħti żmien biżżejjed lill-pajjiżi terzi kkonċernati biex iwieġbu għan-notifika, u żmien raġonevoli biex jirrimedjaw is-sitwazzjoni.
                  
               
                     (6)
                  
                  
                     L-identifikazzjoni ta’ pajjiżi terzi li ma jikkooperawx skont l-Artikolu 31 tar-Regolament IUU għandha tkun ibbażata fuq ir-rieżami tal-informazzjoni kollha kif stabbilit skont l-Artikolu 31(2) ta’ dak ir-Regolament. Dan għandu jkun ibbażat fuq ir-rieżami tal-informazzjoni kollha miksuba skont ir-Regolament IUU jew, kif ikun xieraq, kull informazzjoni rilevanti oħra, bħal pereżempju d-data dwar il-qbid, informazzjoni dwar il-kummerċ miksuba mill-istatistika nazzjonali u sorsi affidabbli oħra, reġistri u bażijiet tad-data tal-bastimenti, dokumenti jew programmi ta’ dokumenti statistiċi dwar il-qbid u l-listi ta’ bastimenti IUU adottati minn organizzazzjonijiet reġjonali tal-ġestjoni tas-sajd (RFMOs), kif ukoll kull informazzjoni oħra miksuba fil-portijiet u fil-postijiet għas-sajd.
                  
               
                     (7)
                  
                  
                     Skont l-Artikolu 33 tar-Regolament IUU, il-Kunsill għandu jiddeċiedi dwar lista ta’ pajjiżi terzi li ma jikkooperawx. Il-miżuri stabbiliti, fost oħrajn, fl-Artikolu 38 tar-Regolament IUU japplikaw għal dawk il-pajjiżi identifikati.
                     Skont l-Artikolu 20(1) tar-Regolament IUU, l-aċċettazzjoni ta’ ċertifikati tal-qabda vvalidati minn pajjiż terz li jkun Stat tal-bandiera hija soġġetta għall-kundizzjoni li l-Kummissjoni tkun irċeviet notifika mingħand l-Istat tal-bandiera kkonċernat li tiċċertifika li għandu fis-seħħ arranġamenti għall-implimentazzjoni, għall-kontroll u għall-infurzar tal-liġijiet, tar-regolamenti u tal-miżuri ta’ konservazzjoni u ta’ ġestjoni li magħhom iridu jikkonformaw il-bastimenti tas-sajd tiegħu.
                  
               
                     (8)
                  
                  
                     Skont l-Artikolu 20(4) tar-Regolament IUU, il-Kummissjoni għandha, fejn xieraq, tikkoopera b’mod amministrattiv ma’ pajjiżi terzi f’oqsma li jirrigwardaw l-implimentazzjoni tad-dispożizzjonijiet dwar iċ-ċertifikazzjoni tal-qabdiet ta’ dak ir-Regolament.
                  
               2.   IL-PROĊEDURA FIR-RIGWARD TAR-REPUBBLIKA TAL-GHANA
         
         
                     (9)
                  
                  
                     Ir-Repubblika tal-Ghana (“il-Ghana”) ippreżentat in-notifika tagħha bħala Stat tal-bandiera skont l-Artikolu 20 tar-Regolament IUU u din ġiet aċċettata mill-Kummissjoni fl-1 ta’ Jannar 2010.
                  
               
                     (10)
                  
                  
                     Fil-kuntest tal-kooperazzjoni amministrattiva prevista fl-Artikolu 20(4) tar-Regolament IUU, mit-28 ta’ Mejju 2013 sat-23 ta’ Settembru 2013, il-Kummissjoni kkooperat mal-awtoritajiet tal-Ghana biex tivverifika l-informazzjoni dwar l-arranġamenti tal-Ghana għall-implimentazzjoni, għall-kontroll u għall-infurzar tal-liġijiet, tar-regolamenti u tal-miżuri ta’ konservazzjoni u ta’ ġestjoni, li kellhom jiġu rispettati mill-bastimenti tas-sajd tagħha, u dwar il-miżuri li ħadet il-Ghana sabiex timplimenta l-obbligi tagħha fil-ġlieda kontra s-sajd IUU.
                  
               
                     (11)
                  
                  
                     Skont l-Artikolu 31(3) tar-Regolament IUU, il-Kummissjoni analizzat id-dmirijiet tal-Ghana bħala Stat tal-bandiera, tal-port, kostali jew tas-suq. Għall-finijiet ta’ dan ir-rieżami, il-Kummissjoni qieset il-parametri elenkati fl-Artikoli 31(4) sa (7) tar-Regolament IUU.
                  
               
                     (12)
                  
                  
                     Wara li eżaminat l-elementi fattwali kollha miġbura u d-dikjarazzjonijiet kollha magħmula mill-pajjiż, il-Kummissjoni stabbiliet, skont l-Artikoli 31(4) sa (7) tar-Regolament IUU, li l-Ghana kienet naqset milli taqdi d-dmirijiet tagħha skont id-dritt internazzjonali fir-rigward ta’ regoli, regolamenti u miżuri ta’ konservazzjoni u ta’ ġestjoni internazzjonali.
                  
               
                     (13)
                  
                  
                     Għaldaqstant, permezz tad-Deċiżjoni tal-Kummissjoni 2013/C 346/03 (2) il-Ghana ġiet innotifikata bil-possibbiltà li tiġi identifikata bħala pajjiż terz li ma jikkooperax fil-ġlieda kontra s-sajd IUU.
                  
               
                     (14)
                  
                  
                     Il-Ghana ġiet mistiedna tikkoopera mal-Kummissjoni abbażi ta’ pjan ta’ azzjoni propost biex jiġu rettifikati n-nuqqasijiet identifikati.
                  
               
                     (15)
                  
                  
                     Fil-qafas tad-djalogu bilaterali b’segwitu għad-Deċiżjoni 2013/C 346/03, il-Ghana ppreżentat kummenti bil-fomm u bil-miktub li tqiesu mill-Kummissjoni. Il-Kummissjoni kompliet tfittex u tivverifika l-informazzjoni kollha neċessarja fil-fehma tagħha.
                  
               
                     (16)
                  
                  
                     Il-Ghana introduċiet il-miżuri meħtieġa biex jittemmew l-attivitajiet tas-sajd IUU inkwistjoni u biex tipprevenihom, biex tirrettifika kull att jew omissjoni li wasslu għan-notifika tal-possibilità li tiġi identifikata bħala pajjiż li ma jikkooperax fil-ġlieda kontra s-sajd IUU.
                  
               
                     (17)
                  
                  
                     B’riżultat ta’ dan, permezz ta’ notifika datata l-1 ta’ Ottubru 2015, il-Kummissjoni ddeċidiet li ttemm il-proċeduri fil-konfront tal-Ghana skont id-dispożizzjonijiet tal-Artikolu 32 tar-Regolament IUU fir-rigward tal-qadi tad-dmirijiet tagħha skont id-dritt internazzjonali bħala Stat tal-bandiera, tal-port, kostali jew tas-suq, u fir-rigward tal-azzjonijiet tagħha biex tipprevjeni, tiskoraġġixxi u telimina s-sajd IUU (3).
                  
               
                     (18)
                  
                  
                     Madankollu, il-Kummissjoni enfasizzat li t-temma tal-proċeduri ma kienx jipprekludi azzjoni sussegwenti fil-futur mill-Kummissjoni jew mill-Kunsill, f’każ li elementi fattwali juru li l-Ghana kienet qed tonqos milli taqdi d-dmirijiet tagħha skont id-dritt internazzjonali bħala Stat tal-bandiera, tal-port, kostali jew tas-suq, biex tieħu azzjoni biex tipprevjeni, tiskoraġġixxi u telimina s-sajd IUU.
                  
               
                     (19)
                  
                  
                     Fit-2 ta’ Marzu 2016, il-Ghana u l-Kummissjoni ftehmu li jistabbilixxu grupp ta’ ħidma ddedikat għall-kooperazzjoni fil-ġlieda kontra s-sajd IUU. F’dik id-data, huma ftehmu wkoll fuq it-termini ta’ referenza għal tali grupp ta’ ħidma. Matul il-perjodu tal-2016 sal-2019 saru erba’ laqgħat ta’ dan il-grupp ta’ ħidma. Bejn l-2019 u l-2020 saru żewġ vidjokonferenzi intersessjonali.
                  
               
                     (20)
                  
                  
                     Il-laqgħat koprew kwistjonijiet relatati mal-azzjonijiet meħuda mill-Ghana fil-ġlieda kontra s-sajd IUU, fosthom l-implimentazzjoni tal-qafas tal-ġestjoni tas-sajd, il-miżuri ta’ monitoraġġ, ta’ kontroll u ta’ sorveljanza, il-kontroll u l-infurzar tal-liġijiet, tar-regolamenti u tal-miżuri ta’ konservazzjoni u ta’ ġestjoni li jridu jiġu rispettati mill-bastimenti tas-sajd tal-Ghana. Il-laqgħat koprew ukoll ir-reviżjoni tal-qafas legali.
                  
               
                     (21)
                  
                  
                     Is-segwitu għal dawn il-laqgħat kien jinvolvi l-iskambju ta’ kummenti bil-miktub fejn il-Kummissjoni fittxet u vverifikat l-informazzjoni kollha li qieset li kienet meħtieġa dwar il-miżuri li ħadet il-Ghana sabiex timplimenta l-obbligi tagħha fil-ġlieda kontra s-sajd IUU. Barra minn hekk, id-Delegazzjoni tal-Unjoni Ewropea għall-Ghana mexxiet tliet missjonijiet fuq il-post matul il-perjodu tal-2019 sal-2020.
                  
               
                     (22)
                  
                  
                     Il-Ghana hija Stat parti għall-Konvenzjoni tan-Nazzjonijiet Uniti tal-1982 dwar il-Liġi tal-Baħar (UNCLOS), għall-Ftehim fuq l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti fuq il-Liġi tal-Baħar tal-10 ta’ Diċembru 1982 dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata u ħażniet ta’ ħut li jpassi ħafna (UNFSA) (4) u għall-Ftehim dwar il-Miżuri tal-Istat tal-Port li jimpedixxu, jiskoraġġixxu u jeliminaw is-sajd illegali, mhux rappurtat u mhux regolat (PSMA) (5). Il-Ghana saret parti għall-Ftehim biex Jippromwovi l-Osservanza tal-Miżuri Internazzjonali ta’ Konservazzjoni u ta’ Ġestjoni minn Bastimenti tas-Sajd f’Ibħra Internazzjonali (il-Ftehim ta’ Osservanza) fit-12 ta’ Mejju 2003 (6). F’Mejju tal-2014 il-Ghana adottat Pjan ta’ Azzjoni Nazzjonali għall-prevenzjoni, id-deterrenza u l-eliminazzjoni tas-Sajd Illegali, Mhux Irrappurtat u Mhux Irregolat ibbażat fuq il-Pjan ta’ Azzjoni Internazzjonali biex is-Sajd Illegali, Mhux Irrappurtat u Mhux Iddikjarat Ikun Prevenut, Skoraġġut u Eliminat (IPOA-IUU) (7).
                  
               
                     (23)
                  
                  
                     Il-Ghana hija Parti Kontraenti għall-Kummissjoni Internazzjonali għall-Konservazzjoni tat-Tonn tal-Atlantiku (ICCAT), għall-Kumitat tas-Sajd tal-Golf fil-Punent Ċentrali tal-Guinea (FCWC) u għall-Kumitat tas-Sajd għall-Atlantiku Ċentrali tal-Lvant (CECAF), li t-tnejn huma korpi konsultattivi sottoreġjonali dwar is-sajd.
                  
               
                     (24)
                  
                  
                     Sabiex tevalwa l-konformità tal-Ghana mal-obbligi internazzjonali tagħha bħala Stat tal-bandiera, tal-port, kostali jew tas-suq kif stabbilit fil-ftehimiet internazzjonali msemmija fil-premessa (22), il-Kummissjoni fittxet, ġabret u analizzat l-informazzjoni kollha meħtieġa għall-finijiet ta’ dan l-eżerċizzju.
                  
               3.   POSSIBBILTÀ LI L-GHANA TIĠI IDENTIFIKATA BĦALA PAJJIŻ TERZ LI MA JIKKOOPERAX
         
         
                     (25)
                  
                  
                     Skont l-Artikolu 31(3) tar-Regolament IUU, il-Kummissjoni analizzat id-dmirijiet tal-Ghana bħala Stat tal-bandiera, tal-port, kostali u tas-suq. Għall-finijiet ta’ dan ir-rieżami, il-Kummissjoni qieset il-kriterji elenkati fl-Artikoli 31(4) sa (7) tar-Regolament IUU.
                  
               3.1.   Miżuri meħuda fir-rigward tar-rikorrenza ta’ attivitajiet tas-sajd IUU u ta’ flussi kummerċjali ta’ sajd IUU (l-Artikolu 31(4) tar-Regolament IUU)
         
         
                     (26)
                  
                  
                     F’konformità mal-Artikolu 31(4)(a) tar-Regolament IUU, il-Kummissjoni analizzat il-miżuri li ħadet il-Ghana fir-rigward ta’ kull attività rikorrenti ta’ sajd IUU mwettqa jew sostnuta minn bastimenti tas-sajd li jtajru l-bandiera tagħha jew imwettqa miċ-ċittadini tagħha, jew minn bastimenti tas-sajd li joperaw fl-ilmijiet marittimi tagħha jew li jużaw il-portijiet tagħha.
                  
               
                     (27)
                  
                  
                     Abbażi tal-informazzjoni u d-data pubblikament disponibbli u pprovduta mill-awtoritajiet rilevanti tal-Ghana, it-trasbordi fuq il-baħar fl-ilmijiet tal-Ghana huma pprojbiti bir-Regolamenti dwar is-Sajd tal-2010 (L.I 1968). Madankollu, il-Kummissjoni stabbiliet li t-trasbordi fuq il-baħar bejn il-bastimenti tat-tkarkir industrijali u l-kenuri huma prattika komuni fl-ilmijiet taħt il-ġurisdizzjoni tal-Ghana. Ir-Regolament 33(2) tar-Regolamenti dwar is-Sajd, LI 1968 jipprojbixxi t-trasbord ta’ ħut minn bastiment industrijali lejn bastiment semiindustrijali jew lejn kenura jew bil-kontra. Barra minn hekk, ir-Regolament 33(4) tar-Regolamenti dwar is-Sajd, LI 1968 jipprevedi li l-bastimenti tas-sajd ta’ 50 tunnellata gross reġistrata u aktar, jew liċenzjati bħala bastimenti industrijali għandhom iħottu l-qabdiet tagħhom f’portijiet approvati fil-pajjiż. Ir-Regolament 33 tar-Regolamenti dwar is-Sajd, LI 1968 ġie ppromulgat skont it-Taqsima 139 tal-Att dwar is-Sajd tal-2002 (l-Att 625). It-Taqsima 139(1)(g) ta’ dak l-Att tippermetti lill-Ministru jagħmel regolamenti dwar it-trasbord. Barra minn hekk, fid-Dikjarazzjoni tal-Baġit tal-2020, l-awtoritajiet tal-Ghana kkonfermaw in-natura illegali ta’ dawn l-operazzjonijiet ta’ trasbord fejn iddikjaraw li l-flotot domestiċi u internazzjonali kollha involuti f’saiko (8) għandhom jiġu pprojbiti milli jistadu fl-ilmijiet tal-Ghana (9).
                  
               
                     (28)
                  
                  
                     Skont informazzjoni pubblikament disponibbli kif ukoll dik ipprovduta mill-awtoritajiet rilevanti tal-Ghana, ħafna bastimenti tat-tkarkir industrijali li joperaw fl-ilmijiet tal-Ghana jimmiraw għal kwantitajiet kbar ta’ frieħ ta’ speċijiet pelaġiċi żgħar wisq, bħas-sardinella, bi ksur tat-Taqsima 89(1)(c) tal-Att dwar is-Sajd tal-2002 (l-Att 625). It-Taqsima 89(1)(c) tistipula li jenħtieġ li persuna ma taqbadx frieħ tal-ħut b’mod intenzjonat waqt is-sajd. Barra minn hekk, ir-Regolament 14 tar-Regolamenti dwar is-Sajd, LI 1968 jiddikjara li persuna ma għandha taqbad jew tiżbarka f’ebda skal fil-pajjiż, ħut li jkun iqsar mit-tul preskritt kif previst fit-Tabella 1 tal-Iskeda tar-Regolamenti dwar is-Sajd, LI 1968. It-Tabella 1 tal-Iskeda tipprevedi d-daqsijiet minimi ta’ speċijiet ta’ ħut kummerċjalment importanti li jistgħu jinħattu l-art. Barra minn hekk, ir-Regolament 31 jgħid li persuna li taqbad il-frieħ tal-ħut bħala qabda aċċessorja jew qabda inċidentali għandha teħlishom minnufih fil-ħabitat jew fl-ambjent naturali tagħhom b’mod li ma jagħmilhom ebda ħsara (10).
                  
               
                     (29)
                  
                  
                     Bi ksur tar-Regolamenti dwar is-Sajd imsemmija fil-premessa (27), dawn il-qabdiet jew jintremew il-baħar jew jiġu ffriżati fi blokok u ttrasbordati lejn kenuri adattati apposta, li mbagħad jinħattu l-art u jinbiegħu lura lill-komunitajiet lokali għal profitt.
                  
               
                     (30)
                  
                  
                     Skont it-Taqsima 100 tal-Att dwar is-Sajd tal-2002 (l-Att 625) u r-Regolament 35 tar-Regolamenti dwar is-Sajd, LI 1968, mill-1 ta’ Marzu 2018 kull bastiment tat-tkarkir industrijali jeħtieġ ikollu osservatur abbord, iżda jidher li din il-miżura ma kinitx biżżejjed biex telimina t-trasbordi illegali. Dawn l-attivitajiet ta’ sajd IUU ġew dokumentati sew mill-missjonijiet fuq il-post imsemmija fil-premessa (21), fi studju li sar mill-Organizzazzjoni tal-Ikel u l-Agrikoltura (FAO) (11), kif ukoll minn informazzjoni minn sorsi miftuħa. Din il-kwistjoni ġiet diskussa wkoll mal-awtoritajiet rilevanti tal-Ghana waqt il-laqgħat tal-Grupp ta’ Ħidma msemmi fil-premessa (19).
                  
               
                     (31)
                  
                  
                     In-nuqqas tal-Ghana li tindirizza b’mod effettiv is-sajd IUU, b’mod partikolari t-trasbord illegali, huwa inkonsistenti mal-obbligi tagħha bħala Stat kostali skont l-UNCLOS, b’mod partikolari fir-rigward tal-konservazzjoni sostenibbli u l-ġestjoni tar-riżorsi ħajjin kif previst fl-Artikoli 61(2) u (3), kif ukoll mad-dmirijiet li l-Ghana daħlet għalihom bl-adeżjoni mal-UNFSA fl-2017.
                  
               
                     (32)
                  
                  
                     Barra minn hekk, il-Ghana naqset milli tieħu inkunsiderazzjoni r-rakkomandazzjonijiet fil-paragrafu 24 tal-IPOA IUU, li jirrakkomandaw lill-Istati tal-bandiera jiżguraw monitoraġġ, kontroll u sorveljanza komprensivi u effettivi tas-sajd, inkluż waqt il-ħatt l-art, sad-destinazzjoni finali, inkluż permezz tal-implimentazzjoni tas-sistema ta’ monitoraġġ tal-bastimenti (VMS) skont l-istandards nazzjonali, reġjonali u internazzjonali rilevanti. Fil-21 ta’ Ottubru 2020, id-Delegazzjoni tal-UE żaret iċ-Ċentru Reġjonali ta’ Monitoraġġ, Kontroll u Sorveljanza tal-FCWC (RMCSC) fl-uffiċċji tiegħu f’Tema. Iċ-Ċentru ta’ Monitoraġġ tas-Sajd tal-Ghana (FMC) — li jinsab fl-istess bini — ma kienx attiv. Dan jista’ jindika li l-Ghana mhijiex f’pożizzjoni li teżerċita kontroll xieraq fuq il-bastimenti tagħha. F’April tal-2017, missjoni tal-Bank Dinji indikat ukoll disinklinazzjoni ġenerali min-naħa tal-awtoritajiet tal-Ghana li jagħmlu użu mill-informazzjoni abbundanti ġġenerata mill-VMS (12). Barra minn hekk, il-Pjan Nazzjonali għall-Ispezzjonijiet tas-Sajd huwa antikwat, peress li jkopri biss l-2015 u l-2016. Dan jindika li l-Ghana naqset milli tissodisfa l-kundizzjonijiet tal-Artikolu 94 tal-UNCLOS li jistabbilixxi li huwa dmir tal-Istat tal-bandiera li jeżerċita l-kontroll fuq kull bastiment li jtajjar il-bandiera tiegħu.
                  
               
                     (33)
                  
                  
                     Fid-dawl tal-informazzjoni msemmija hawn fuq, il-Kummissjoni kkonkludiet li l-Ghana naqset milli taqdi r-responsabbiltajiet tagħha bħala Stat tal-bandiera biex timpedixxi lill-flotta tagħha milli tinvolvi ruħha f’attivitajiet ta’ sajd IUU. Dan imur kontra l-Artikolu 94(1) u (2) tal-UNCLOS, li jipprevedi li kull Stat għandu jiżgura b’mod effettiv il-ġurisdizzjoni u l-kontroll tiegħu fuq il-bastimenti li jtajru l-bandiera tiegħu.
                  
               
                     (34)
                  
                  
                     Barra minn hekk, skont l-Artikolu 91 tal-UNCLOS, irid ikun hemm rabta ġenwina bejn l-Istat tal-bandiera u l-bastiment. Skont it-Taqsima 47 tal-Att dwar is-Sajd tal-2002 (l-Att 625) jenħtieġ li bastiment industrijali jew semi-industrijali lokali jkun proprjetà jew ikkontrollat minn ċittadin tal-Ghana jew mill-Gvern jew ikun proprjetà jew ikkontrollat minn kumpanija jew soċjetà rreġistrata bil-liġi fil-Ghana, li l-post prinċipali tan-negozju tagħha huwa fil-Ghana u li s-sehem tagħha huwa taħt is-sjieda benefiċjarja tal-Gvern tal-Ghana, ta’ ċittadin, ta’ korporazzjoni pubblika bil-liġi fil-Ghana jew xi kombinazzjoni tagħhom (13). It-Taqsima 47 tal-Att dwar is-Sajd tal-2002 (l-Att 625) tgħid ukoll li l-bastiment għandu jkun reġistrat fil-Ghana. Madankollu, skont informazzjoni disponibbli pubblikament kif ukoll mill-iskambju mal-awtoritajiet tal-Ghana, fil-każ tas-settur tal-bastimenti tat-tkarkir industrijali, hemm indikazzjonijiet li jista’ jkun li r-rabta ġenwina meħtieġa lanqas biss teżisti u li l-leġiżlazzjoni nazzjonali rilevanti mhijiex qed tiġi osservata.
                  
               
                     (35)
                  
                  
                     Skont l-Artikolu 31(4)(b) tar-Regolament IUU, il-Kummissjoni eżaminat il-miżuri meħuda mill-Ghana fir-rigward tal-aċċess għas-suq tagħha minn prodotti tas-sajd li jkunu ġejjin minn sajd IUU u l-flussi kummerċjali sussegwenti.
                  
               
                     (36)
                  
                  
                     Fid-dawl tal-informazzjoni msemmija fil-premessi (27) sa (32), il-Kummissjoni hija tal-fehma li l-Ghana ma tistax tiżgura li l-prodotti tas-sajd li jidħlu fis-suq tagħha ma joriġinawx minn sajd IUU. Pereżempju, waqt iż-żjarat fuq il-post li saru f’Ottubru 2020 imsemmija fil-premessa (21) id-Delegazzjoni rat b’għajnejha l-ħatt ta’ kenura kbira, mingħajr ebda rkaptu tas-sajd jew xbieki, fil-port ta’ Elmina. Mill-kompartimenti tal-ħżin fil-buq bdew jinħattu blokok ta’ ħut iffriżat ta’ madwar 60x40 cm, u l-bejjiegħa tal-ħut bigħuhom dak il-ħin stess quddiem il-kenura. Il-kenuri la kellhom ġeneratur u lanqas friġġ biex joħolqu dawk il-blokok, dawn kienu sempliċiment mgħottija bil-gvieret. Barra minn hekk, l-analiżi taż-żewġ blokok ta’ ħut iffriżat li nxtraw fl-iskal ta’ Elmina f’dawk l-okkażjonijiet uriet li mis-705 ħutiet individwali li kien hemm, 60 % tal-individwi kienu minn speċijiet ta’ importanza kummerċjali, bħal ħut pelaġiku żgħir, fosthom l-ispeċi Sardinella aurita li l-istokkijiet tagħha huma serjament eżawriti u speċijiet pelaġiċi kostali oħra. Dawn l-individwi kollha kienu taħt id-daqs minimu permess għall-iżbark kif stipulat fir-Regolament 14 tar-Regolamenti dwar is-Sajd, LI 1968 u fit-Tabella 1 tal-Iskeda ta’ dawn ir-Regolamenti. Il-kwantitajiet ta’ frieħ pelaġiċi żgħar fil-qabdiet kienu indikattivi li kienu ntużaw daqsijiet tal-malja/rkaptu tas-sajd ipprojbiti skont il-leġiżlazzjoni nazzjonali. Dawn l-osservazzjonijiet huma simili għal dawk ta’ informazzjoni oħra minn sorsi miftuħa u tal-istudju tal-FAO msemmi fil-premessa (30) kif ukoll għall-informazzjoni pprovduta mill-awtoritajiet tal-Ghana.
                  
               
                     (37)
                  
                  
                     Barra minn hekk, kif imsemmi fil-premessa (9), il-Ghana hija intitolata tivvalida ċ-ċertifikati tal-qbid li jakkumpanjaw il-prodotti tas-sajd li jinqabdu minn bastimenti li jtajru l-bandiera tal-Ghana fis-suq tal-Unjoni. L-Aġenzija Ewropea għall-Kontroll tas-Sajd (EFCA) għamlet analiżi ta’ kampjun ta’ ċertifikati tal-qbid u ta’ dikjarazzjonijiet tal-ipproċessar ivvalidati mill-Ghana fl-2019. L-EFCA kkonkludiet li l-validazzjoni taċ-ċertifikati tal-qbid mill-awtoritajiet kompetenti tal-Ghana qajmet dubji serji dwar il-proċeduri interni fis-seħħ minħabba n-nuqqas ta’ informazzjoni vvalidata fiċ-ċertifikati tal-qbid jew l-inkonsistenza tagħha.
                  
               
                     (38)
                  
                  
                     L-EFCA identifikat diversi nuqqasijiet fiċ-ċertifikati tal-qbid analizzati, bħal każijiet fejn id-dati tal-qbid iddikjarati kienu seħħew wara d-data ta’ skadenza tal-liċenzja tas-sajd; ċertifikati tal-iżbark mingħajr referenza għall-miżuri ta’ konservazzjoni u ta’ ġestjoni nazzjonali għalkemm il-bastimenti tas-sajd kienu operaw f’żona ekonomika esklussiva waħda jew aktar (ŻEEs); każijiet fejn l-Anness ta’ akkumpanjament “dokument mehmuż ma’ prodotti tas-sajd ipproċessati domestikament” semma’ pajjiż tad-destinazzjoni finali differenti minn dak fejn intbagħtet il-kunsinna; inkonsistenzi fil-mili tal-mudelli taċ-ċertifikat tal-qabda; data inkonsistenti u kontradittorja fiċ-Ċertifikati tal-Iżbark tal-Bastimenti għall-attivitajiet tal-bastimenti tas-sajd, inkluża data dwar attivitajiet ta’ sajd preżunti li saru fiż-ŻEEs ta’ pajjiżi terzi mingħajr ebda referenza għal-liċenzja tas-sajd maħruġa mill-pajjiżi terzi. Dawn is-sejbiet wasslu għall-konklużjoni li l-verifiki qabel il-validazzjoni taċ-ċertifikati tal-qbid ma jistgħux jiżguraw li l-prodotti tas-sajd esportati mhumiex ġejjin minn sajd IUU.
                  
               
                     (39)
                  
                  
                     Il-Kummissjoni kkonkludiet li l-informazzjoni relatata mal-oriġini u mat-traċċabilità tal-prodotti tas-sajd li jinqabdu minn bastimenti li jtajru l-bandiera tal-Ghana ma kinitx preċiża u affidabbli. Il-Ghana naqset milli tinforza r-regoli biex tiżgura t-traċċabilità tal-ħut jew tal-prodotti tas-sajd fis-suq, f’konformità mal-paragrafi 71 u 72 tal-IPOA-IUU.
                  
               
                     (40)
                  
                  
                     Fid-dawl tal-kunsiderazzjonijiet ippreżentati f’din it-taqsima u abbażi tal-elementi fattwali kollha miġbura mill-Kummissjoni kif ukoll abbażi tad-dikjarazzjonijiet kollha magħmula mill-awtoritajiet kompetenti tal-Ghana, skont l-Artikolu 31(3) u 31(4)(a) u (4)(b) tar-Regolament IUU, seta’ jiġi stabbilit li l-Ghana qed tonqos milli taqdi d-dmirijiet tagħha skont id-dritt internazzjonali bħala Stat tal-bandiera, tal-port, kostali u tas-suq fir-rigward tas-sajd IUU li jsir jew li huwa appoġġat minn bastimenti tas-sajd li jtajru l-bandiera tagħha jew miċ-ċittadini tagħha, u biex tipprevjeni l-aċċess għas-suq tagħha minn prodotti tas-sajd li jkunu ġejjin minn sajd IUU.
                  
               3.2.   Nuqqas ta’ kooperazzjoni u ta’ infurzar (l-Artikolu 31(5) tar-Regolament IUU)
         
         
                     (41)
                  
                  
                     Skont l-Artikolu 31(5)(a) tar-Regolament IUU, il-Kummissjoni analizzat il-kollaborazzjoni tagħha mal-Ghana biex tara jekk l-awtoritajiet kinux ikkooperaw b’mod effettiv billi wieġbu għall-mistoqsijiet, ipprovdew feedback jew investigaw kwistjonijiet relatati mas-sajd IUU u attivitajiet relatati.
                  
               
                     (42)
                  
                  
                     Waqt l-erba’ laqgħat tal-grupp ta’ ħidma msemmi fil-premessa (19), l-awtoritajiet tal-Ghana b’mod ġenerali kkooperaw billi wieġbu u pprovdew il-feedback għat-talbiet ta’ informazzjoni. Madankollu, xi ftit mill-informazzjoni pprovduta ma kinitx preċiża. Pereżempju, f’Marzu 2020, fuq talba mill-Kummissjoni li kienet saret f’Novembru 2019, l-awtoritajiet tal-Ghana indikaw li l-bastimenti YU FENG 1 (Numru tal-IMO 8561933), YU FENG 3 (IMO 8561945) u YU FENG 4 (IMO 8561957) kienu qed jistennew li jiġu rreġistrati fir-Reġistru tal-Bastimenti tal-Ghana. Madankollu, skont bażijiet tad-data minn sorsi miftuħa, dawn il-bastimenti kienu ilhom irreġistrati fil-Ghana minn Ottubru 2019. Aktar tard, f’Ġunju 2020, l-awtoritajiet tal-Ghana kkonfermaw din l-informazzjoni, wara li l-Kummissjoni bagħtet informazzjoni estratta minn dawn il-bażijiet tad-data.
                  
               
                     (43)
                  
                  
                     Barra minn hekk, waqt it-tielet laqgħa tal-grupp ta’ ħidma fl-2018, il-Kummissjoni u l-Ghana ftehmu li kull tliet xhur jagħmlu vidjokonferenza biex jiġi żgurat skambju kontinwu u dinamiku dwar kwistjonijiet ta’ interess komuni. Wara l-vidjokonferenza li saret f’Jannar 2019, il-Kummissjoni ppruvat torganizza diskussjonijiet ta’ segwitu fix-xhur ta’ wara. Madankollu, kien impossibbli li dawn id-diskussjonijiet jiġu organizzati qabel ir-raba’ laqgħa tal-grupp ta’ ħidma f’Novembru tal-2019, minħabba l-indisponibbiltà ripetuta min-naħa tal-awtoritajiet tal-Ghana.
                  
               
                     (44)
                  
                  
                     F’Ġunju tal-2020, wara li falla t-tentattiv tal-Kummissjoni biex issir vidjokonferenza, hija bagħtet il-mistoqsijiet bil-miktub lill-awtoritajiet tal-Ghana. Għalkemm il-Ghana pprovdiet tweġibiet, uħud minnhom ma indirizzawx biżżejjed il-kwistjonijiet imqajma, b’mod partikolari fir-rigward tal-kontroll, l-identifikazzjoni ta’ ksur u l-infurzar ta’ sanzjonijiet f’każijiet marbuta ma’ trasbordi illegali fuq il-baħar fl-ilmijiet tal-Ghana. F’Awwissu tal-2020, il-Kummissjoni reġgħet bagħtet il-mistoqsijiet li ma kinux twieġbu sew, iżda l-awtoritajiet tal-Ghana għadhom ma tawx tweġiba.
                  
               
                     (45)
                  
                  
                     Skont l-Artikolu 31(5)(b) tar-Regolament IUU, il-Kummissjoni analizzat il-miżuri ta’ infurzar eżistenti biex is-sajd IUU jiġi pprevenut, skoraġġut u eliminat.
                  
               
                     (46)
                  
                  
                     Is-sistema ta’ sanzjonar attwali hija bbażata fuq l-Att dwar is-Sajd tal-2002 (l-Att 625), kif emendat bl-Att dwar is-Sajd (Emenda) tal-2014 (l-Att 880), u r-Regolament dwar is-Sajd tal-2010 (L.I. 1968) u r-Regolamenti dwar is-Sajd (Emenda) tal-2015 (L.I. 2217). L-adozzjoni ta’ dawn l-emendi għall-istrumenti legali kienet kruċjali biex jintemmu l-proċeduri fil-konfront tal-Ghana f’Ottubru tal-2015. Madankollu, il-Ghana ma implimentatx u ma infurzatx dawn l-istrumenti kif xieraq.
                  
               
                     (47)
                  
                  
                     Fit-Taqsima 88 A l-Att dwar is-Sajd tal-2002 (l-Att 625) kif emendat bl-Att dwar is-Sajd (Emenda) tal-2014 (l-Att 880) jistabbilixxi l-lista ta’ azzjonijiet li huma meqjusa bħala sajd IUU, inkluż sajd f’żona magħluqa, l-użu ta’ rkaptu tas-sajd ipprojbit jew mhux konformi, it-trasbord jew l-iżbark ta’ ħut żgħir wisq, it-trasbord ma’ bastiment tas-sajd ieħor li kien involut f’sajd IUU. Barra minn hekk, it-Taqsima 88 A tistabbilixxi li persuna li tkun involuta f’attivitajiet ta’ sajd IUU hija soġġetta fuq kundanna sommarja għal multa ta’ mhux inqas minn USD 1 000 000 u ta’ mhux aktar minn USD 2 000 000 għall-ewwel kontravenzjoni. Il-multa tiżdied għal USD 2 000 000 u għal mhux aktar minn USD 4 000 000 għat-tieni kontravenzjoni. Barra minn hekk, liċenzja jew awtorizzazzjoni li tkun inħarġet fir-rigward tal-bastiment tas-sajd ikkonċernat għandha tiġi sospiża għal sitt xhur mid-data tal-kundanna. Barra minn hekk, it-Taqsima 88 A tistabbilixxi multa ta’ mhux inqas minn USD 2 000 000 u ta’ mhux aktar minn USD 4 000 000 għat-tielet kontravenzjoni u r-revoka ta’ kwalunkwe liċenzja jew awtorizzazzjoni kif ukoll passi immedjati biex l-isem tal-bastiment tas-sajd jitħassar minn fuq ir-Reġistru tat-Tbaħħir tal-Ghana. It-Taqsima 116 tal-Att dwar is-Sajd tal-2002 (l-Att 625) tistipula l-amalgamazzjoni tar-reati u tal-penali amministrattivi f’każ li l-persuna tammetti bil-miktub li tkun wettqet ir-reat u tesprimi r-rieda li r-reat jiġi ttrattat b’dan il-mod. Jenħtieġ li t-trasgressur iħallas somma ta’ flus ta’ mhux inqas mill-penali minima speċifikata għar-reat, flimkien mal-valur ġust tas-suq ta’ kwalunkwe ħut li jkun inqabad b’mod illegali. Jenħtieġ li s-somma titħallas fi żmien 30 jum, inkella l-każ jitressaq quddiem il-qorti.
                  
               
                     (48)
                  
                  
                     L-informazzjoni miġbura mill-Kummissjoni u b’mod partikolari l-iskambji mal-awtoritajiet tal-Ghana wrew li s-sanzjonijiet imposti fuq bastimenti involuti jew li jappoġġaw attivitajiet ta’ sajd IUU mhumiex effettivi u deterrenti, skont l-obbligi tal-UNFSA u tal-Ftehim ta’ Osservanza li bihom il-Ghana hija marbuta. Mid-19-il każ li nstemgħu barra mill-qorti fl-2018 u fl-2019 fuq ksur minn bastimenti tat-tkarkir industrijali li jkopri t-trasbord jew l-iżbark ta’ ħut żgħir wisq, it-trasbord u ż-żamma ta’ frieħ tal-ħut abbord, l-użu ta’ rkaptu tas-sajd ipprojbit jew mhux konformi, f’każ wieħed biss ġiet imposta l-multa minima ta’ USD 1 000 000. Fil-każijiet l-oħrajn, il-multi imposti kienu jvarjaw bejn GHS 6 000 — l-ekwivalenti ta’ EUR 950 — u GHS 700 000 — l-ekwivalenti ta’ EUR 110 000.
                  
               
                     (49)
                  
                  
                     F’Ġunju 2018 bastiment tat-tkarkir industrijali twaqqaf u nżamm minħabba sajd fiż-żona esklussiva qrib il-kosta bi ksur tat-Taqsima 81(3) tal-Att dwar is-Sajd tal-2002 (l-Att 625). It-Taqsima 81 tistabbilixxi multa ta’ mhux inqas minn USD 10 000 u ta’ mhux aktar minn USD 100 000 għal dan il-ksur meta jsir minn bastiment tas-sajd industrijali lokali. Skont l-informazzjoni pprovduta mill-awtoritajiet tal-Ghana fl-aħħar skambji, il-multa ta’ GHS 48 000 (USD 10 140 jew EUR 8 633 dak iż-żmien) ġiet imposta permezz ta’ proċedimenti amministrattivi f’Awwissu tal-2018. Skont it-Taqsima 116 tal-Att dwar is-Sajd tal-2002 (l-Att 625), jenħtieġ li l-penali amministrattivi jitħallsu fi żmien 30 jum. Inkella, il-kawża titressaq quddiem il-qorti. Il-multa ma tħallsitx. F’Novembru tal-2019, l-istess bastiment tat-tkarkir industrijali reġa’ twaqqaf u nżamm għal raġunijiet ta’ rimi ta’ ħut, l-użu ta’ malji żgħar wisq, frieħ tal-ħut abbord, it-trasbord fuq il-baħar u qbid mhux irrappurtat. Il-każ ġie ddifferit quddiem il-qorti.
                  
               
                     (50)
                  
                  
                     F’każ ieħor, f’Ġunju tal-2019 bastiment tat-tkarkir industrijali nżamm minħabba s-sajd ta’ frieħ tal-ħut, ta’ qabda abbord mhux irrappurtata u sajd b’malji żgħar wisq. Is-sid tal-bastiment għażel soluzzjoni barra mill-qorti. Ġiet imposta sanzjoni ta’ USD 1 000 000, f’konformità mad-dispożizzjonijiet tat-Taqsima 88 A tal-Att dwar is-Sajd tal-2014 (Emenda) (l-Att 880). Madankollu, s-sid il-bastiment ma ħallasx fil-limitu taż-żmien tax-xahar stipulat bil-liġi u l-każ ġie riferit quddiem il-qorti. F’Diċembru tal-2019, instema’ każ ieħor barra mill-qorti dwar dan l-istess bastiment tat-tkarkir industrijali fuq rimi ta’ ħut u trasbord illegali li fuqhom il-bastiment kien twaqqaf u nżamm f’Ottubru tal-2018. Ġiet imposta multa ta’ GHS 680 000 (l-ekwivalenti ta’ EUR 110 510). F’Mejju tal-2020, il-bastiment reġa’ nżamm fuq pussess ta’ xbieki b’malja ta’ daqs żgħir wisq u qbid ta’ frieħ tal-ħut.
                  
               
                     (51)
                  
                  
                     Fl-2017 u fl-2018 inqabdu u nżammu sitt bastimenti tat-tkarkir industrijali u sanzjonati b’multa ta’ GHS 6 000 (l-ekwivalenti ta’ EUR 1 080 dak iż-żmien) permezz ta’ proċedimenti amministrattivi fuq ir-rimi ta’ ħut fil-baħar — f’każ wieħed 22,3 tunnellata-, l-użu ta’ xibka b’malja iżgħar minn dik permessa u r-rimi ta’ frieħ tal-ħut fil-baħar. Din hija l-multa massima għar-rimi ta’ ħut fir-Regolament 32(1) tar-Regolament dwar is-Sajd tal-2010 (L.I. 1968). Il-livell ta’ tali multa huwa ċarament inadegwat u jidher li mhuwiex proporzjonat għas-serjetà tal-ksur kopert, għall-impatt potenzjali tal-ksur fuq ir-riżorsi u għall-benefiċċju potenzjali li l-awturi jistgħu jiksbu minn tali azzjonijiet illegali. Wieħed minn dawn il-bastimenti tat-tkarkir ġie mmultat GHS 6 000 għar-rimi ta’ 22 tunnellata ta’ ħut f’April 2017, bi ksur tar-Regolament 32(1). Il-multa imposta permezz ta’ proċedimenti amministrattivi ġiet deċiża f’Lulju 2018, aktar minn sena wara l-arrest tiegħu f’April 2017. Dan l-istess bastiment tat-tkarkir kien diġà ġie arrestat u mmultat f’April 2015 talli tella’ abbord ħut iżgħar minn dawk permessi. Il-każ tal-2015 ġie deċiż barra mill-qorti u tħallset multa ta’ GHS 200 000 (EUR 44 500 dak iż-żmien). Minkejja dan, f’Settembru tal-2020, l-istess bastiment industrijali reġa’ nżamm fuq allegat reat simili, jiġifieri l-preżenza ta’ frieħ tal-ħut abbord bi ksur tat-Taqsima 89(1)(c) tal-Att dwar is-Sajd tal-2002 (l-Att 625) li tistipula li jenħtieġ li ma jkunx hemm qbid intenzjonat ta’ frieħ tal-ħut waqt is-sajd u tar-Regolament 14 tar-Regolamenti dwar is-Sajd, LI 1968, li jgħid li persuna ma għandha taqbad jew tħott l-art f’ebda skal tal-pajjiż, ħut li jkun inqas mit-tul preskritt kif previst fit-Tabella 1 tal-Iskeda għar-Regolamenti dwar is-Sajd, LI 1968.
                  
               
                     (52)
                  
                  
                     F’Novembru tal-2019 bastiment ieħor tat-tkarkir ġie mmultat barra mill-qorti għal żewġ kontravenzjonijiet relatati mar-rimi ta’ ħut bi ksur tar-Regolament 32(1)(a) tar-Regolament dwar is-Sajd 2010 (L.I. 1968). Il-bastiment ingħata multi ta’ GHS 6 000 u GHS 24 000, ekwivalenti għal EUR 940 u EUR 3 750 rispettivament, li skont l-aħħar informazzjoni mibgħuta mill-awtoritajiet tal-Ghana ma tħallsux. Barra minn hekk, fit-28 ta’ Ottubru 2019, l-istess bastiment tat-tkarkir inżamm fuq akkużi ta’ rimi ta’ ħut, ta’ xibka b’malja żgħira wisq, frieħ tal-ħut abbord u qbid mhux irrappurtat. Il-każ ġie riferut lill-qorti fil-11 ta’ Novembru 2019. F’Novembru tal-2019, is-sid ta’ dak il-bastiment tat-tkarkir li kien diġà ġie mmultat reġa’ ġie mmultat fuq reat ieħor (rimi ta’ ħut bi ksur tar-Regolament 32(1)(a) tar-Regolament dwar is-Sajd tal-2010 (L.I. 1968)) minn bastiment tat-tkarkir ieħor tiegħu, u ġie ordnat iħallas GHS 36 000, ekwivalenti għal EUR 5 850 dak iż-żmien, u skont l-informazzjoni pprovduta mill-awtoritajiet tal-Ghana lanqas din ma tħallset.
                  
               
                     (53)
                  
                  
                     Skont it-Taqsima 76(1) tal-Att dwar is-Sajd tal-2002 (l-Att 625) il-Kummissjoni tas-Sajd tal-Ghana li hija responsabbli biex tagħmel ir-rakkomandazzjonijiet lill-Ministru dwar il-ħruġ tal-liċenzji, ma għandhiex tirrakkomanda l-ħruġ jew it-tiġdid ta’ liċenzja tas-sajd għal bastiment industrijali lokali sakemm ma tkunx issodisfata li ma kienx hemm multi pendenti jew xi determinazzjoni oħra relatata ma’ ksur tal-Att. Barra minn hekk, it-Taqsima 24M tar-Regolamenti dwar is-Sajd (Emenda) tal-2015, LI 2217, tistipula li l-Kummissjoni tas-Sajd ma għandhiex tagħti awtorizzazzjonijiet għas-sajd meta jkollha għaliex temmen li l-bastiment tas-sajd kien involut f’sajd IUU, jew ikun ġie stabbilit li l-bastiment kien involut f’sajd IUU bi ksur ta’ miżura ta’ konservazzjoni u ta’ ġestjoni internazzjonali, u sakemm ikunu ġew rispettati s-sanzjonijiet pendenti kollha imposti skont il-liġi tal-Ghana. Skont l-informazzjoni pprovduta mill-awtoritajiet tal-Ghana, ’il fuq minn 18 % tal-multi imposti fuq bastimenti tat-tkarkir barra mill-qorti għall-2018 u għall-2019, sal-aħħar ta’ Diċembru 2019 dawn kienu għadhom ma tħallsux. Madankollu, dawn il-bastimenti baqgħu jinħarġulhom il-liċenzji tas-sajd. Dan mhuwiex konformi mal-Att dwar is-Sajd tal-2002, (l-Att 625). Barra minn hekk, f’April tal-2017, missjoni tal-Bank Dinji identifikat kwistjonijiet bħal pereżempju differenza kbira bejn l-għadd kbir ta’ reati identifikati u l-ammont żgħir ta’ prosekuzzjonijiet min-naħa tal-awtoritajiet kompetenti. Il-missjoni identifikat ukoll ammonti inkonsistenti ta’ multi għal ksur simili, il-maħfra ta’ multi mingħajr raġunijiet ċari, it-tiġdid ta’ liċenzji għal trasgressuri, rapportar u segwitu frammentat ta’ ksur, u proporzjon kbir ta’ multi li ma tħallsux (14).
                  
               
                     (54)
                  
                  
                     L-eżempji mogħtija fil-premessi (48) sa (53) juru li s-sanzjonijiet imposti mill-awtoritajiet tal-Ghana mhumiex proporzjonati mal-valur tal-qabdiet, ma jċaħħdux lit-trasgressuri mill-benefiċċji li jirriżultaw mill-ksur serju li jkun twettaq, u mhumiex severi biżżejjed li jkunu effettivi biex jiżguraw il-konformità u biex jiskoraġġixxu ripetizzjonijiet tal-ksur. Fid-dawl tal-informazzjoni miġbura dwar il-qafas legali u l-proċedimenti ta’ infurzar li għaddejjin biex jiġi stabbilit ksur u jiġu imposti sanzjonijiet konsegwenti, il-Kummissjoni kkonkludiet li l-Ghana naqset milli timplimenta l-Artikolu 19(2) tal-UNFSA. Din id-dispożizzjoni tistabbilixxi li l-investigazzjonijiet u l-proċedimenti ġudizzjarji kollha għandhom isiru mingħajr dewmien u li s-sanzjonijiet li japplikaw għal tipi ta’ ksur għandhom ikunu severi biżżejjed li jkunu effettivi biex tiġi żgurata l-konformità u biex jiskoraġġixxu ksur irrispettivament minn fejn iseħħu u għandhom iċaħħdu lit-trasgressuri mill-benefiċċji li jirriżultaw mill-attivitajiet illegali tagħhom. Il-livell reali tas-sanzjonijiet imposti ma jiżgurax id-deterrenza tal-iskema ta’ sanzjonar fir-rigward ta’ ksur relatat mas-sajd IUU. Barra minn hekk, il-paragrafu 21 tal-IPOA-IUU jipprevedi li jenħtieġ li l-Istati jiżguraw li s-sanzjonijiet għas-sajd IUU minn bastimenti u, kemm jista’ jkun possibbli, minn ċittadini taħt il-ġurisdizzjoni tagħhom, ikunu severi biżżejjed biex iċaħħdu lit-trasgressuri mill-benefiċċji li jirrendi t-tali sajd.
                  
               
                     (55)
                  
                  
                     Fid-dawl tal-kunsiderazzjonijiet ippreżentati f’din it-taqsima u abbażi tal-elementi fattwali kollha miġbura mill-Kummissjoni, kif ukoll abbażi tad-dikjarazzjonijiet kollha magħmula mill-awtoritajiet tal-Ghana, seta’ jiġi stabbilit, skont l-Artikolu 31(3) u (5) tar-Regolament IUU, li l-Ghana naqset milli taqdi dmirijietha skont id-dritt internazzjonali fir-rigward tal-kooperazzjoni u l-infurzar.
                  
               3.3.   Nuqqas ta’ implimentazzjoni tar-regoli internazzjonali (l-Artikolu 31(6) tar-Regolament IUU)
         
         
                     (56)
                  
                  
                     F’konformità mal-Artikolu 31(6)(a) u (b) tar-Regolament IUU, il-Kummissjoni analizzat ir-ratifika jew l-adeżjoni tal-Ghana għall-istrumenti internazzjonali rilevanti tas-sajd u l-istatus tagħha bħala parti kontraenti għall-RFMOs jew il-ftehim tagħha biex tapplika miżuri ta’ konservazzjoni u ta’ ġestjoni adottati minnhom.
                  
               
                     (57)
                  
                  
                     Il-Ghana hija parti għall-UNCLOS u ssieħbet fl-UNFSA fl-2017. Il-Ghana rratifikat ukoll il-PSMA fl-2016. Il-Ghana aċċettat il-Ftehim ta’ Osservanza tal-FAO fl-2003. Barra minn hekk, il-Ghana hija Parti Kontraenti għall-ICCAT. Il-Ghana hija wkoll membru tal-FCWC, li huwa korp konsultattiv sottoreġjonali dwar is-sajd.
                  
               
                     (58)
                  
                  
                     Il-Liġi dwar is-Sajd tal-Ghana attwalment fis-seħħ tmur lura għall-2002. Ġiet parzjalment emendata fl-2014. Waqt il-laqgħat tal-grupp ta’ ħidma msemmi fil-premessa (19), l-awtoritajiet tal-Ghana għarrfu li l-Ghana kienet fil-proċess li tirrevedi l-Liġi dwar is-Sajd tal-2002 biex tirrifletti l-obbligi internazzjonali li għalihom il-Ghana hija firmatarja. Madankollu, il-proċess ta’ rieżami ġarrab dewmien sinifikanti. Pereżempju, waqt it-tieni laqgħa tal-grupp ta’ ħidma f’Jannar tal-2018, l-ewwel skeda ta’ żmien indikattiva pprovduta mill-Ghana għall-preżentazzjoni lill-Parlament kienet f’Settembru tal-2018. Waqt it-tielet laqgħa tal-grupp ta’ ħidma f’Ottubru tal-2018, il-Ghana għarrfet li l-iskeda ta’ żmien aġġornata fil-mira biex l-abbozz tat-test jiġi ppreżentat quddiem il-Parlament kienet Ġunju tal-2019. Waqt il-vidjokonferenza li saret f’Jannar tal-2019, il-Ghana pprovdiet skeda ta’ żmien aġġornata ġdida għall-preżentazzjoni quddiem il-Parlament, prevista għal Awwissu tal-2019. F’Jannar tal-2020, il-Ghana għarrfet li l-iskeda ta’ żmien indikattiva aġġornata għall-preżentazzjoni quddiem il-Parlament kienet fl-aħħar tat-tieni kwart tal-2020. F’Ġunju tal-2020, il-Ghana indikat li l-iskeda ta’ żmien aġġornata għall-finalizzazzjoni tal-aħħar abbozz kienet se tkun it-tmiem ta’ Settembru tal-2020. Għalhekk, il-Liġi dwar is-Sajd attwali mhijiex konformi mal-istrumenti internazzjonali rilevanti li hija parti għalihom il-Ghana.
                  
               
                     (59)
                  
                  
                     Skont l-Artikolu 31(6)(c) tar-Regolament IUU, il-Kummissjoni analizzat setgħetx il-Ghana kienet involuta f’xi att jew f’xi omissjoni li setgħet naqqset l-effikaċja tal-liġijiet, tar-regolamenti jew ta’ miżuri internazzjonali ta’ konservazzjoni u ta’ ġestjoni applikabbli.
                  
               
                     (60)
                  
                  
                     It-Taqsima 42(1) tal-Att dwar is-Sajd tal-2002 (l-Att 625) tagħti mandat lill-Kummissjoni tas-Sajd tal-Ghana biex tħejji pjan ta’ ġestjoni għas-sajd li jenħtieġ li jkun ibbażat fuq l-aħjar informazzjoni xjentifika disponibbli, jiżgura l-aħjar użu tar-riżorsi tas-sajd iżda jevita l-isfruttament żejjed u jkun konsistenti ma’ prinċipji ta’ ġestjoni tajba. Fl-2015, l-awtoritajiet tal-Ghana adottaw Pjan Nazzjonali għall-Ġestjoni tas-Sajd għall-perjodu bejn l-2015 u l-2019. L-adozzjoni ta’ dan l-istrument kienet essenzjali biex jintemmu l-proċeduri fil-konfront tal-Ghana f’Ottubru tal-2015. Madankollu, il-Ghana ma implimentatx kif suppost il-Pjan Nazzjonali għall-Ġestjoni tas-Sajd.
                  
               
                     (61)
                  
                  
                     Pereżempju, il-Pjan Nazzjonali għall-Ġestjoni tas-Sajd ippreveda Pjan Operazzjonali annwali li jindika l-azzjonijiet li għandhom isiru f’kull sena kalendarja. Madankollu, skont l-informazzjoni pprovduta mill-awtoritajiet tal-Ghana, fil-verità dan il-Pjan Operazzjonali sar biss għall-2015. Lanqas ir-rapporti annwali dwar il-prestazzjoni tar-riżorsi tas-sajd fir-rigward tal-indikaturi kif previst fil-Pjan Nazzjonali għall-Ġestjoni tas-Sajd ma saru. Barra minn hekk, il-Pjan Nazzjonali għall-Ġestjoni tas-Sajd skada u għadu ma ġiex adottat wieħed ġdid, skont l-aħħar skambju mal-awtoritajiet tal-Ghana.
                  
               
                     (62)
                  
                  
                     Barra minn hekk, fost l-azzjonijiet biex jitnaqqsu l-livelli tal-isforz tas-sajd u l-kapaċità tas-sajd fis-settur tal-bastimenti tat-tkarkir, b’mod partikolari biex jintlaħaq tnaqqis ta’ 50 % tal-jiem tas-sajd fuq it-tliet snin li jmiss, il-Pjan Nazzjonali għall-Ġestjoni tas-Sajd iddikjara li se jkun hemm perjodu ta’ xahrejn li matulu l-istaġun ikun magħluq għas-sajd, liema perjodu jitla’ sa erba’ xhur sat-tielet sena. Dawn l-istaġuni magħluqa kellhom ikunu f’Mejju-Ġunju jew f’Novembru-Diċembru. Bl-istess mod, il-Pjan Nazzjonali għall-Ġestjoni tas-Sajd kien jipprevedi perjodu ta’ għeluq ta’ bejn xahar u xahrejn għas-sajd kollu u sa erba’ xhur sal-2019 sabiex jiġi protett il-ħabitat tal-baħar u biex tiġi kkonservata l-bijodiversità, bl-eċċezzjoni ta’ kenuri artiġjanali.
                  
               
                     (63)
                  
                  
                     Fl-2016 u fl-2017, l-istaġuni magħluqa għas-settur tal-bastimenti tat-tkarkir industrijali kienu bejn l-1 ta’ Novembru 2016 u t-30 ta’ Novembru 2016 u bejn l-1 ta’ Frar 2017 u l-31 ta’ Marzu 2017, rispettivament. Fl-2018, l-istaġuni magħluqa għas-settur tal-bastimenti tat-tkarkir industrijali kienu bejn l-1 ta’ Jannar u t-28 ta’ Frar. Anke s-settur artiġjanali u dak tat-tonn osservaw staġun magħluq. Madankollu, fl-2018, ġimgħa qabel ma beda t-tieni staġun magħluq għas-settur tal-bastimenti tat-tkarkir industrijali u dak artiġjanali li kien ippjanat għal Awwissu — matul l-istaġun kbir ta’ upwelling kif indikat fil-Pjan Nazzjonali għall-Ġestjoni tas-Sajd — dan ġie differit għall-2019. L-awtoritajiet tal-Ghana spjegaw li din id-deċiżjoni ttieħdet biex tippermetti aktar involviment mal-partijiet ikkonċernati, sabiex jiġġeneraw l-aderenza. Għall-kuntrarju tal-Pjan Nazzjonali għall-Ġestjoni tas-Sajd, fl-2019, kien hemm biss perjodu ta’ għeluq ta’ xahrejn għas-settur tal-bastimenti tat-tkarkir bejn l-1 ta’ Awwissu u t-30 ta’ Settembru u s-settur artiġjanali osserva biss għeluq ta’ xahar bejn il-15 ta’ Mejju 2019 u l-15 ta’ Ġunju 2019.
                  
               
                     (64)
                  
                  
                     Fl-2020, ma kien hemm l-ebda staġun magħluq fil-Ghana, minkejja li d-dikjarazzjoni tal-Baġit tal-2020 kienet enfasizzat li l-informazzjoni xjentifika indikat li l-livelli tal-istokkijiet tal-ħut tal-baħar fil-Ghana qed jonqsu fiż-ŻEE; minkejja l-fatt li l-awtoritajiet tal-Ghana qalu li kien hemm bżonn li jittieħdu miżuri drastiċi biex jitwaqqaf dan il-fenomenu biex jiġi evitat li l-Ghana ssir importatur nett tal-ħut sal-2025; u minkejja d-dikjarazzjoni tal-awtoritajiet li kienu biħsiebhom jestendu l-istaġun magħluq ta’ xahar biex ikopri l-flotta kollha għal xahrejn f’daqqa fl-2020 u fl-2021 (15). Il-valutazzjoni tas-sitwazzjoni kritika tal-istokkijiet, b’mod partikolari tal-ispeċijiet pelaġiċi, hija allinjata mal-valutazzjoni tas-CECAF, kif imsemmi fil-premessa (28).
                  
               
                     (65)
                  
                  
                     Eżempju ieħor tan-nuqqas ta’ implimentazzjoni sħiħa tal-Pjan Nazzjonali għall-Ġestjoni tas-Sajd tal-2015 sal-2019 huwa li skont l-appendiċi mehmuż ma’ dan il-pjan, l-għadd massimu ta’ liċenzji tas-sajd għall-bastimenti tat-tkarkir industrijali biex jiġi żgurat l-użu sostenibbli tar-riżorsi tas-sajd ikkonċernati jenħtieġ li ma jaqbiżx it-48. Madankollu, l-awtoritajiet tal-Ghana taw 75 liċenzja lis-settur tal-bastimenti tat-tkarkir kull tliet xhur. In-nuqqas ta’ implimentazzjoni sħiħa tal-Pjan Nazzjonali għall-Ġestjoni tas-Sajd jimmina l-Artikoli 61(2), 61(3) u 62(1) tal-UNCLOS u l-Artikolu 6(4) tal-UNFSA.
                  
               
                     (66)
                  
                  
                     Fid-dawl tal-kunsiderazzjonijiet ippreżentati f’din it-taqsima u abbażi tal-elementi fattwali kollha miġbura mill-Kummissjoni kif ukoll abbażi tad-dikjarazzjonijiet kollha magħmula mill-awtoritajiet tal-Ghana, seta’ jiġi stabbilit, skont l-Artikolu 31(3) u (6) tar-Regolament IUU, li l-Ghana naqset milli taqdi d-dmirijiet tagħha skont id-dritt internazzjonali fir-rigward tar-regoli, tar-regolamenti u tal-miżuri ta’ konservazzjoni u ta’ ġestjoni internazzjonali.
                  
               3.4.   Restrizzjonijiet speċifiċi tal-pajjiżi li qed jiżviluppaw (l-Artikolu 31(7) tar-Regolament IUU)
         
         
                     (67)
                  
                  
                     Skont l-Indiċi tal-Iżvilupp tal-Bniedem tan-Nazzjonijiet Uniti (UNHDI) (16), fl-2019, il-Ghana kienet meqjusa bħala pajjiż b’livell medju ta’ żvilupp uman, fejn ġiet ikklassifikata fil-142 post minn fost 189 pajjiż.
                  
               
                     (68)
                  
                  
                     Għalkemm jista’ jkun hemm restrizzjonijiet speċifiċi tal-kapaċità fejn jidħol il-monitoraġġ, il-kontroll u s-sorveljanza tal-flotta tagħha, ir-restrizzjonijiet speċifiċi tal-Ghana dovuti għal-livell ta’ żvilupp tagħha ma jiġġustifikawx in-nuqqasijiet kollha identifikati fit-taqsimiet preċedenti. Fid-dawl tal-klassifikazzjoni tal-UNHDI, ma hemm l-ebda evidenza li tissuġġerixxi li n-nuqqas tal-Ghana li taqdi d-dmirijiet tagħha skont id-dritt internazzjonali huwa r-riżultat ta’ livelli baxxi ta’ żvilupp. Ma teżisti l-ebda evidenza tanġibbli li tikkorrelata n-nuqqasijiet fil-qafas legali tas-sajd, fil-monitoraġġ, fil-kontroll u fis-sorveljanza, u fis-sistemi ta’ traċċabilità, ma’ nuqqasijiet fil-kapaċità u fl-infrastruttura. Barra minn hekk, dawk ir-restrizzjonijiet ma jistgħux jiġġustifikaw in-nuqqas tal-Ghana li tinforza b’mod effettiv il-leġiżlazzjoni domestika biex tissanzjona ksur relatat mas-sajd IUU.
                  
               
                     (69)
                  
                  
                     Il-Kummissjoni ilha mill-2018 tipprovdi appoġġ lill-Ghana fis-settur tas-sajd permezz tal-programm reġjonali (Governanza Mtejba tas-Sajd Reġjonali fl-Afrika tal-Punent, PESCAO). Il-Kummissjoni offriet ukoll li tipprovdi l-għajnuna f’dak li għandu x’jaqsam mar-rieżami tal-liġi u l-adozzjoni ta’ Pjan ta’ Azzjoni Nazzjonali aġġornat kontra s-sajd IUU fil-qafas tal-grupp ta’ ħidma msemmi fil-premessa (19).
                  
               
                     (70)
                  
                  
                     Fid-dawl tal-kunsiderazzjonijiet ippreżentati f’din it-taqsima u abbażi tal-elementi fattwali kollha miġbura mill-Kummissjoni kif ukoll abbażi tad-dikjarazzjonijiet magħmula mill-awtoritajiet tal-Ghana, seta’ jiġi stabbilit, skont l-Artikolu 31(7) tar-Regolament IUU, li l-istatus ta’ żvilupp u l-prestazzjoni ġenerali tal-Ghana f’dak li għandu x’jaqsam mal-ġestjoni tas-sajd mhumiex imxekkla mil-livell ta’ żvilupp tagħha.
                  
               4.   KONKLUŻJONI DWAR IL-POSSIBBILTÀ TA’ IDENTIFIKAZZJONI BĦALA PAJJIŻ TERZ LI MA JIKKOOPERAX
         
         
                     (71)
                  
                  
                     Fid-dawl tal-konklużjonijiet li ntlaħqu fir-rigward tan-nuqqas tal-Ghana li taqdi d-dmirijiet tagħha skont id-dritt internazzjonali bħala Stat tal-bandiera, tal-port, kostali jew tas-suq u li tieħu azzjoni sabiex tipprevjeni, tiskoraġġixxi u telimina s-sajd IUU, jenħtieġ li l-Ghana tiġi nnotifikata, skont l-Artikolu 32 tar-Regolament IUU, dwar il-possibbiltà li tiġi identifikata mill-Kummissjoni bħala pajjiż terz li ma jikkooperax fil-ġlieda kontra s-sajd IUU.
                  
               
                     (72)
                  
                  
                     Jenħtieġ ukoll li l-Kummissjoni twettaq il-proċeduri kollha stabbiliti fl-Artikolu 32 tar-Regolament IUU fir-rigward tal-Ghana. Fl-interess ta’ amministrazzjoni tajba, jenħtieġ li jiġi stabbilit perjodu ta’ żmien li matulu dak il-pajjiż jista’ jwieġeb bil-miktub għan-notifika u jirrimedja s-sitwazzjoni.
                  
               
                     (73)
                  
                  
                     Barra minn hekk, in-notifika lill-Ghana dwar il-possibbiltà li hija tiġi identifikata bħala pajjiż li l-Kummissjoni tqis bħala pajjiż terz li ma jikkooperax għall-finijiet ta’ din id-Deċiżjoni la tipprekludi u lanqas ma tfisser b’mod awtomatiku li l-Kummissjoni jew il-Kunsill se jieħdu xi azzjoni sussegwenti għall-finijiet tal-identifikazzjoni u tal-istabbiliment ta’ lista ta’ pajjiżi terzi li ma jikkooperawx,
                  
               IDDEĊIDIET KIF ĠEJ:
         
            Artikolu Uniku
            Ir-Repubblika tal-Ghana għandha tiġi nnotifikata dwar il-possibbiltà li tiġi identifikata mill-Kummissjoni bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat.
         
         
            Magħmul fi Brussell, it-2 ta’ Ġunju 2021.
            
               
                  Għall-Kummissjoni
               
               Virginijus SINKEVIČIUS
               
                  Membru tal-Kummissjoni
               
            
         
         
            (1)  ĠU L 286, 29.10.2008, p. 1.
         
            (2)  Id-Deċiżjoni tal-Kummissjoni 2013/C 346/03 tas-26 ta’ Novembru 2013 dwar in-notifika lill-pajjiżi terzi li l-Kummissjoni tqishom li possibbilment ikunu identifikati bħala pajjiżi terzi li ma kkooperawx skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (ĠU C 346, 27.11.2013, p. 26).
         
            (3)  ĠU C 324, 2.10.2015, p. 15.
         
            (4)  https://treaties.un.org/
         
            (5)  http://www.fao.org/port-state-measures/background/parties-psma/en/
         
            (6)  https://treaties.un.org/pages/showDetails.aspx?objid=080000028007be1a
         
            (7)  http://www.fao.org/fishery/ipoa-iuu/npoa/en
         
            (8)  Il-prattika ta’ trasbordar fuq il-baħar bejn il-bastimenti tat-tkarkir industrijali u l-kenuri hija lokalment magħrufa bħala saiko.
         
            (9)  https://www.mofep.gov.gh/sites/default/files/budget-statements/2020-Budget-Statement-and-Economic-Policy_v3.pdf
         
            (10)  Skont valutazzjoni magħmula mill-Grupp ta’ Ħidma tal-FAO/CECAF dwar il-Valutazzjoni tal-Ħut Pelaġiku Żgħir — is-Sottogrupp tan-Nofsinhar, l-istokkijiet tas-Sardinella aurita (il-laċċa tal-faxx) u tas-Sardinella maderensis (il-laċċa tal-ġewnaħ iswed) kondiviżi bejn il-Kosta tal-Avorju, il-Ghana, it-Togo u l-Benin huma sfruttati żżejjed u qrib il-kollass. Il-valutazzjoni rrakkomandat l-għeluq tas-sajd għas-sardinella biex jippermetti lill-istokkijiet jirkupraw. FAO (2019). Rapport tal-Grupp ta’ Ħidma tal-FAO/CECAF dwar il-Valutazzjoni tal-Ħut Pelaġiku Żgħir — Is-Sottogrupp tan-Nofsinhar. Elmina, il-Ghana, 12-20 ta’ Settembru 2018. Rapport du Groupe de travail FAO/COPACE sur l’évaluation des petits poissons pélagiques — Sous-groupe Sud. Elmina, Ghana, 12-20 Septembre 2018. Serje tas-CECAF/ECAF/COPACE/PACE Serje Nru 19/81. Ruma. http://www.fao.org/3/ca5402b/ca5402b.pdf
         
            (11)  http://www.fao.org/3/CA0464EN/ca0464en.pdf u http://www.fao.org/3/cb2339en/CB2339EN.pdf
         
            (12)  http://documents1.worldbank.org/curated/en/866911554409721545/pdf/Ghana-Under-the-First-Phase-of-the-West-Africa-Regional-Fisheries-Program-Project.pdf
         
            (13)  Għall-bastimenti tas-sajd tat-tonn japplikaw dispożizzjonijiet differenti: mill-inqas 50 % tal-ishma fil-bastiment għandhom ikunu taħt is-sjieda benefiċjarja jew ikkontrollati mill-persuni msemmija fil-premessa (34).
         
            (14)  http://documents1.worldbank.org/curated/en/866911554409721545/pdf/Ghana-Under-the-First-Phase-of-the-West-Africa-Regional-Fisheries-Program-Project.pdf
         
            (15)  https://www.mofep.gov.gh/sites/default/files/budget-statements/2020-Budget-Statement-and-Economic-Policy_v3.pdf
         
            (16)  http://hdr.undp.org/sites/all/themes/hdr_theme/country-notes/GHA.pdf